L’Eliana ofereix als seus joves un programa d’oci gratuït aquest estiu
14 de juliol de 2020

La Regidoria de Joventut ha dissenyat un programa de tallers d'oci gratuïts dirigits a joves d'entre 14 i 30 anys com a alternativa a aquest estiu tan atípic. L'ús de màscara serà obligatori durant el desenvolupament de les activitats i es garantirà en tot moment la seguretat dels participants enfront de la COVID-19.

El programa consta de quatre tallers que tindran lloc a la Biblioteca Municipal de l'Eliana. El dimarts 21 i el dimecres 22 de juliol es desenvoluparà el taller de fotografia mòbil de 18.00 a 20.00 h a càrrec de l'elianer Andrés Carrión, participant del programa Top Photo d'Atresmedia. Per la seua part el dilluns 27 de juliol, s'impartirà de 18.00 a 20.00 h el taller de robòtica. Del 28 al 29 de juliol, de 18.00 a 20:00h es durà a terme el taller de disseny i impressió 3D i el dijous 23 de juliol, donarà principi el curs de teatre, que s'allargarà fins al 14 d'agost i tindrà lloc els dijous i divendres de 09.00 a 13:00h. Finalment, els joves elianers podran gaudir del taller de begudes saludables el divendres 31 de juliol de 18.00 a 20.00 h.

Per a inscriure's en alguna de les activitats o rebre més informació, els interessats podran posar-se en contacte amb la Regidoria de Joventut telefonant al 96 275 80 30 EXT. 121 o escrivint a elijove@leliana.es.

El regidor de Polítiques Juvenils, Jorge Pérez Comeche, ha afirmat que amb aquesta iniciativa el que busca l'Ajuntament és oferir una agenda d'oci variada i d'interés per als joves. “Garantint la seguretat dels participants, el nostre objectiu amb aquest programa d'oci és intentar reprendre la normalitat després de tants mesos sense activitat”, ha conclòs.